EURÓPSKA KOMISIA V Bruseli16. 12. 2015 COM(2015) 649 final SPRÁVA KOMISIE EURÓPSKEMU PARLAMENTU A RADE O VONKAJŠEJ ČINNOSTI EIB S ROZPOČTOVOU ZÁRUKOU EÚ V ROKU 2014

{SWD(2015) 285 final}



1.ÚVOD Rozhodnutiami Európskeho parlamentu a Rady č. 1080/2011/EÚ z 25. októbra 2011 a č. 466/2014/EÚ zo 16. apríla 2014 sa Európskej investičnej banke (ďalej len „EIB“) poskytuje záruka EÚ na pokrytie strát z finančných operácií určených na projekty mimo Únie v období rokov 2007 – 2013, resp. 2014 – 2020 (ďalej len „rozhodnutia“ alebo „záruka EÚ“). V týchto rozhodnutiach sa od Komisie vyžaduje, aby každý rok predkladala správu o vonkajších činnostiach EIB s rozpočtovou zárukou EÚ, ktorá vychádza z každoročných správ EIB. Po predĺžení platnosti rozhodnutia č. 1080/2011/EÚ o šesť mesiacov do 30. júna 2014 a po prijatí rozhodnutia č. 466/2014/EÚ na obdobie rokov 2014 – 2020 bola táto správa vzťahujúca sa na rok 2014 vypracovaná na základe požiadaviek týchto dvoch právnych základov. Táto správa obsahuje aj zhrnutie operácií uskutočňovaných na vlastné riziko, ktoré EIB vykonala v roku 2014 v regiónoch, na ktoré sa vzťahujú uvedené rozhodnutia. Operácie EIB v afrických, karibských a tichomorských krajinách (AKT) a zámorských krajinách a územiach (ZKÚ) sú uvedené v samostatnej výročnej správe. Novým rozhodnutím č. 466/2014/EÚ prijatým 16. apríla 2014 (ďalej len „mandát“) sa stanovuje maximálny strop pre záruku EÚ vo výške 30 miliárd EUR rozdelený na fixný strop vo výške 27 miliárd EUR a na voliteľnú doplnkovú sumu vo výške 3 miliardy EUR. O aktivácii voliteľnej sumy ako aj o jej regionálnom rozdelení rozhodne Európsky parlament a Rada po priebežnom preskúmaní mandátu. Tri ambiciózne ciele rozšírenia záruky EÚ – podpora rastu miestneho súkromného sektora, rozvoj sociálnej a hospodárskej infraštruktúry a opatrenia v oblasti zmeny klímy – a ako základný cieľ posilnenie regionálnej integrácie zostávajú v novom rozhodnutí nezmenené. Mandát nadobudol účinnosť podpísaním dohody o záruke 25. júla 2014. Podrobnejšie informácie a štatistické tabuľky týkajúce sa uvedených činností vrátane informácií o jednotlivých projektoch, odvetviach, krajinách a regiónoch sú uvedené v pripojenom pracovnom dokumente útvarov Komisie. Po treťom roku vykonávania rámca merania výsledkov (ďalej len „REM“) EIB sa v tejto správe poskytujú informácie o očakávaných výsledkoch na základe finančných operácií EIB podpísaných v roku 2014. V pracovnom dokumente útvarov Komisie sú uvedené dosiahnuté výsledky na základe prvých preskúmaní dokončenia projektov podľa rámca REM alebo na základe prípadových štúdií operácií schválených pred prijatím rámca REM, ktoré už boli dokončené. 2.HLAVNÉ VÝSLEDKY V prílohe k správe o vonkajšej činnosti EIB s rozpočtovou zárukou EÚ za rok 2013 sa poskytol celkový prehľad finančných operácií EIB mimo EÚ vykonaných v období od roku 2007 do 30. júna 2014. V správe sa konštatuje, že napriek náročnému podnikateľskému prostrediu v niekoľkých častiach sveta dosiahlo konečné využitie rozhodnutia č. 1080/2011/EÚ k 30. júnu 2014 celkovo 99 %. V regiónoch, na ktoré sa vzťahuje rozhodnutie, boli podpísané úvery v celkovej výške 6,8 miliardy EUR, čo je takmer rovnaká suma ako v predchádzajúcom roku, pričom financovanie so zárukou EÚ mierne kleslo na 4,2 miliardy EUR a financovanie na základe nástrojov EIB vykonávaných na vlastné riziko sa zvýšilo o 0,2 miliardy EUR na 2,6 miliardy EUR. Hnacou silou celkových objemov v roku 2014 boli najmä dobré výsledky v susedných krajinách a regiónoch predvstupových krajín. Aj tentokrát EIB preukázala, že je odhodlaná podporovať program EÚ v oblasti zmeny klímy. Rada EIB prijala v septembri 2015 stratégiu boja proti zmene klímy s cieľom usmerňovať všetky opatrenia EIB v rámci EÚ aj mimo nej a predpokladá sa, že do konca roku 2015 bude aktualizovať stratégiu EIB v oblasti zmeny klímy pre krajiny, na ktoré sa vzťahuje mandát na poskytovanie vonkajších úverov. V regiónoch, na ktoré sa vzťahuje rozhodnutie, zostávajú podpísané operácie EIB výrazne nad 25 % prahom stanoveným v rozhodnutí, so sumou 2,1 miliardy EUR alebo 31 % celkového objemu úverov podpísaných v tomto roku so zameraním na opatrenia v oblasti zmeny klímy, s osobitným dôrazom na región Ázie a Latinskej Ameriky (takmer 40 % podpísaných úverov určených na opatrenia v oblasti zmeny klímy). V roku 2014, ktorý bol v poradí tretím rokom vykonávania rámca REM, EIB oznámila, že podľa očakávaní by 100 % nových operácií podpísaných v regiónoch, na ktoré sa vzťahuje mandát, malo mať buď výborný, alebo dobrý prínos k plneniu cieľov mandátu. Očakáva sa, že pri vyše 90 % nových projektov sa dosiahnu buď výborné, alebo dobré výsledky z hľadiska očakávaného vplyvu, kvality a spoľahlivosti projektov. Ďalej sa očakáva, že vyše 85 % nových projektov bude spojených buď s vysokou, alebo významnou prínosnosťou novej hodnoty zo strany EIB. Vlastná správa EIB o výsledkoch operácií EIB mimo EÚ (vrátane operácií v krajinách AKT a ZKÚ) v roku 2014 bola uverejnená na jej webovom sídle. V novom rozhodnutí sa zdôrazňuje silné prepojenie vonkajšej činnosti EIB a vonkajších politík, programov a nástrojov EÚ, pričom treba pripomenúť, že počas roka 2014 EIB naďalej úzko spolupracovala s Komisiou a ESVČ v záujme väčšej konzistentnosti a súdržnosti činností EIB s cieľmi zahraničnej politiky EÚ. V tejto súvislosti Komisia spolu s EIB a v spolupráci s ESVČ vypracovali revidované znenie regionálnych technických operačných usmernení, ktoré boli predložené Parlamentu a Rade v máji 2015. 3.FINANČNÉ OPERÁCIE 3.1.PREHĽAD OBJEMU FINANCOVANIA EIB V REGIÓNOCH, NA KTORÉ SA VZŤAHUJÚ ROZHODNUTIA V tejto tabuľke sa uvádza prehľad objemu financovania EIB v regiónoch, na ktoré sa vzťahujú rozhodnutia, za rok 2014. Tabuľka 1: Finančné operácie EIB podpísané v roku 2014 Krajiny pôsobenia Operácie so zárukou EÚ Operácie EIB vykonávané na vlastné riziko Spolu (v miliónoch EUR) Komplexná záruka Krytie politických rizík Spolu Predvstupové krajiny 621 0 621 1 815 2 436 Stredozemské krajiny 1 122 260 1 382 230 1 612 Východné susedné krajiny a Rusko 1 016 160 1 176 0 1 176 Ázia a Latinská Amerika 670 150 820 550 1 370 Južná Afrika 175 0 175 0 175 Spolu 3 603 570 4 174 2 595 6 769 Poznámky: Okrem uvedených objemov financovania z vlastných zdrojov EIB boli podpísané operácie v oblasti kapitálovej účasti a mikrofinancovania zo zdrojov tretích strán v Stredozemí vo výške 52 miliónov EUR. Podiel činnosti na základe záruky EÚ z hľadiska celkového objemu sa v roku 2014 znížil o 4 % a dosiahol 4,2 miliardy EUR (4,4 miliardy EUR v roku 2013), resp. 61 % celkového financovania v regiónoch, na ktoré sa vzťahuje rozhodnutie, za rok 2014. Podiel činnosti EIB vykonávanej na vlastné riziko sa zvýšil o 4 % a dosiahol 2,6 miliardy EUR. Vyše 90 % operácií financovaných na vlastné riziko EIB v roku 2014 bolo podpísaných v predvstupových krajinách a v krajinách Ázie a Latinskej Ameriky a zostávajúcich 9 % v stredozemskej oblasti. Celý objem financovania vo východných susedných krajinách (Ukrajina – pozri ďalej) a v Južnej Afrike bol podpísaný so zárukou EÚ.

V roku 2014 sa na 86 % úverov podpísaných so zárukou EÚ vzťahovala komplexná záruka (3,6 miliardy EUR), ktorá sa používa na krytie operácií na vnútroštátnej a nižšej úrovni, zatiaľ čo na 14 % úverov sa použila záruka na politické riziká (0,6 miliardy EUR) na krytie operácií na úrovni súkromného sektora. Tabuľka 2: Súhrn čistých podpísaných úverov v porovnaní so stropmi súčasného mandátu EÚ na roky 2014 – 2020 V miliónoch EUR Strop Čisté podpísané úvery (v mil. EUR) Čisté podpísané úvery ako % stropu mandátu Predvstupové krajiny 8 739 200 2 % Stredozemské krajiny 9 606 390 4 % Východné susedné krajiny a Rusko 4 831 1 090 23 % Ázia a Latinská Amerika 3 407 415 12 % Južná Afrika 416 – 0 % Spolu pre regióny, na ktoré sa vzťahuje mandát 27 000 2 095 8 % V druhej polovici roka bola v rámci nového mandátu na poskytovanie vonkajších úverov takmer polovica celkového objemu podpísaných úverov (2,1 miliardy EUR) podpísaná vo východných susedných krajinách, v ktorých sa v dôsledku geopolitického vývoja väčšina podpisov operácií oneskorila až na posledný štvrťrok. Podpísaním šiestich nových operácií na Ukrajine v celkovej výške 940 miliónov EUR bolo dosiahnutých 23 % podstropu pre východné susedné krajiny na obdobie rokov 2014 – 2020. Nesplácanie úrokov a splátok úverov zo strany sýrskej vlády pokračovalo aj v roku 2014. Na konci roka 2014 predstavovali kumulatívne platby z garančného fondu týkajúce sa výziev EIB spolu 142,72 milióna EUR, z toho 60,22 milióna EUR bolo vyplatených v roku 2014.

Graf 1: Ročný vývoj objemu úverov EIB z vlastných zdrojov Úvery podpísané za rok 2014 vo výške 6,7 miliardy EUR mierne prevyšujú ročný priemer za predchádzajúce roky (6,6 miliardy EUR). Z hľadiska počtu projektov bolo v roku 2014 podpísané financovanie 42 projektov so zárukou EÚ (rovnaký počet projektov bol podpísaný v roku 2013) a 23 projektov na vlastné riziko EIB (v roku 2013 bolo podpísaných 26 projektov). Tabuľka 3: Počet operácií podpísaných v roku 2014 podľa jednotlivých regiónov (všetky zdroje) Regióny Zdroje tretích strán So zárukou EÚ Na vlastné

riziko EIB Spolu Predvstupové krajiny 8 19 27 Stredozemské krajiny 7 12 1 20 Východné susedné krajiny a Rusko 12 0 12 Ázia a Latinská Amerika 8 3 11 Južná Afrika 2 0 2 Spolu 7 42 23 72 Ako sa uvádza v tabuľke 4, predvstupové krajiny boli aj v roku 2014 hlavným prijímajúcim regiónom financovania EIB mimo EÚ s podpísanými úvermi vo výške 2,4 miliardy EUR, čo predstavuje 36 % celkového financovania v dotknutých regiónoch. V súvislosti s týmto regiónom sa hlavná pozornosť venovala zabezpečeniu dostatočnej finančnej podpory na zabezpečenie inovácie a rastu, najmä v podobe úverov pre malé a stredné podniky a súkromný sektor. Hlavnou prioritou úverov na základe mandátu bolo financovať aj projekty na dosiahnutie väčšej integrácie s európskymi sieťami infraštruktúry. Tabuľka 4: Odvetvové rozdelenie finančných operácií EIB podpísaných v roku 2014 v regiónoch, na ktoré sa vzťahuje rozhodnutie (všetky zdroje) Predvstupové krajiny Stredozemské krajiny Východné susedné krajiny Ázia a Latinská Amerika Južná Afrika Spolu Úverové linky 1 260 280 595 250 2 385 Energetika 243 885 180 635 175 2 118 Doprava 348 158 55 268 828 Rozvoj miest/zložená infraštruktúra 300 135 105 100 640 Priemysel 165 170 335 Voda, čistenie a odvod odpadových vôd 20 85 71 118 293 Poľnohospodárstvo, rybárstvo a lesníctvo 100 100 Vzdelávanie 70 70 Služby 52 52 Spolu 2 436 1 664 1 176 1 370 175 6 820 V roku 2014 sa objem financovania EIB so zárukou EÚ a na vlastné riziko EIB v stredozemských krajinách v porovnaní s predchádzajúcim rokom trojnásobne zvýšil na 1,6 miliardy EUR, z toho 1,3 miliardy EUR bolo poskytnutých na podporu kľúčových infraštrukturálnych projektov vrátane investícií do modernizácie ciest a škôl, a tiež na projekty súvisiace s opatreniami v oblasti zmeny klímy na výrobu energie z obnoviteľných zdrojov (plán solárnych tepelných zariadení v Izraeli a Maroku) a na zabezpečenie energetickej účinnosti (elektráreň s kombinovaným cyklom v Egypte). Dôležitou prioritou v tomto regióne je aj naďalej podpora rozvoja súkromného sektora. Vďaka piatim novým dohodám o úverových linkách (280 miliónov EUR) podpísaným v Tunisku, Egypte a Libanone dosiahla podpora malých a stredných podnikov najvyššiu úroveň od začiatku Arabskej jari. Ďalších 52 miliónov EUR bolo podpísaných s použitím zdrojov tretích strán vrátane podpory mikropodnikateľom prostredníctvom poskytovateľov služieb mikrofinancovania a investícií do kapitálových fondov na podporu diverzifikácie miestnych finančných sektorov.

Vo východných susedných krajinách boli podpísané úvery v celkovej výške 1,2 miliardy EUR, čo predstavuje druhý najväčší ročný objem po rekordnej úrovni úverov podpísaných v roku 2013 (1,8 miliardy EUR). V Rusku sa činnosti prerušili v kontexte sankcií EÚ. Na Ukrajine boli podpísané úvery vo výške 940 miliónov EUR ako príspevok EIB k osobitnému akčnému plánu EÚ pre Ukrajinu. V snahe splniť záväzok v období rokov 2014 – 2016 poskytnúť financovanie vo výške 3 miliardy EUR sa zintenzívnila spolupráca s ukrajinskými orgánmi, ako aj dialóg s Komisiou a EIB a koordinácia s ďalšími investormi. Podpísané operácie zahŕňajú úverové linky na rozvoj súkromného sektora prostredníctvom štátu, rámcový úver na rýchlu obnovu a rekonštrukciu, podporu projektu plynovodu a výstavbu železničného tunela Beskydy, ktorý je súčasťou paneurópskeho koridoru. V Ázii, Strednej Ázii a Latinskej Amerike sa celková suma podpísaných úverov vo výške 1,4 miliardy EUR v porovnaní s rokom 2013 opäť zvýšila o 0,2 miliardy EUR. Predmetom hlavnej pozornosti bola aj naďalej podpora opatrení v oblasti zmeny klímy a výrobu energie z udržateľných zdrojov, ktorá v danom roku predstavovala 58 % podpísaných úverov. Okrem toho bola podpísaná prvá úverová linka vo výške 150 miliónov EUR s komerčnou bankou v Mexiku a prvý úver v Mongolsku vo výške 50 miliónov EUR na investície do oblasti vôd, odpadových vôd a sanitácie. EIB podpísala aj tranžu vo výške 70 miliónov EUR na prepojenie energetických sústav Tadžikistanu a Kirgizska. Tento projekt má hodnotu úzkej regionálnej spolupráce a je celkom výnimočný z hľadiska veľkosti pre krajiny Strednej Ázie. V Južnej Afrike boli podpísané dva úvery (v celkovej výške 175 miliónov EUR) na financovanie solárnych elektrární, čo predstavuje zníženie oproti 260 miliónom EUR v roku 2013. 3.2.PRÍNOS K PLNENIU POLITICKÝCH CIEĽOV EÚ V rozhodnutí sa stanovujú tri rámcové horizontálne ciele pre všetky regióny, na ktoré sa vzťahuje rozpočtová záruka EÚ: i) rozvoj miestneho súkromného sektora, najmä podpora malých a stredných podnikov, ii) rozvoj sociálnej a hospodárskej infraštruktúry, iii) zmiernenie zmeny klímy a prispôsobenie sa tejto zmene. Medzi ďalšie základné ciele patrí prínos k uplatňovaniu všeobecných zásad, ktorými sa riadi vonkajšia činnosť, ako sa uvádza v článku 21 Zmluvy o EÚ, a k regionálnej integrácii medzi partnerskými krajinami vrátane hospodárskej integrácie medzi predvstupovými krajinami, susednými krajinami a Úniou. Komisia a EIB po konzultáciách s ESVČ dokončili aktualizované znenie regionálnych technických operačných usmernení, ktoré sa vzťahujú na operácie EIB so zárukou EÚ v období rokov 2014 – 2020. V týchto usmerneniach sa poskytujú pokyny na zosúladenie rozsahu intervencií EIB v rozličných regiónoch s politikami, programami a nástrojmi EÚ. Usmernenia boli predložené Európskemu parlamentu a Rade v máji 2015. Nasledujúci graf zobrazuje prínos k plneniu cieľov mandátu so zohľadnením operácií vykonaných v roku 2014 na základe mandátu ako aj na základe nástrojov vykonávaných na vlastné riziko. Takmer polovica operácií prispieva k plneniu viacerých cieľov. Osobitne to platí v prípade projektov súvisiacich s opatreniami v oblasti zmeny klímy. Graf 2: Prínos k plneniu cieľov mandátu (% a suma príspevku) Rozvoj miestneho súkromného sektora, najmä podpora malých a stredných podnikov EIB podporuje rozvoj miestneho súkromného sektora rozličnými spôsobmi, najčastejšie rozšírením úverových liniek na miestnych finančných sprostredkovateľov (najmä banky), ktoré tak môžu poskytovať úvery malým a stredným podnikom, účasťou vo fondoch súkromného kapitálu a rizikového kapitálu pre spoločnosti s veľkým potenciálom rastu, kapitálovým financovaním pre poskytovateľov mikrofinancovania a poskytovaním priamych úverov väčším spoločnostiam. V roku 2014 EIB podpísala financovanie vo výške 2,7 miliardy EUR na 39 operácií, ktorými sa podporí rozvoj miestneho súkromného sektora v regiónoch, na ktoré sa vzťahuje mandát. Z týchto 39 operácií je 33 nových operácií, na ktoré bol prvýkrát podpísaný úver v roku 2014 a z ktorých väčšinu predstavujú sprostredkované operácie, najmä úverové linky na podporu malých a stredných podnikov a spoločností so strednou trhovou kapitalizáciou (21 operácií). Podobne ako v predchádzajúcich rokoch bola väčšina nových úverových liniek podpísaná v regióne predvstupových krajín v rámci predvstupového nástroja EIB vykonávaného na vlastné riziko, ktorým sa poskytuje podpora podnikom na modernizáciu, rozširovanie a uplatňovanie noriem EÚ. V stredozemskej oblasti sa začali vykonávať štyri nové investičné nástroje pre mikrofinancovanie alebo fondy súkromného kapitálu. Rozvoj miestneho súkromného sektora navyše podporuje – úplne alebo čiastočne – osem priamych finančných operácií (vrátane troch infraštrukturálnych projektov). Rozvoj sociálnej a hospodárskej infraštruktúry EIB podpísala úvery v celkovej výške 4,1 miliardy EUR, pričom 41 podpísaných operácií predstavuje nové projekty v hodnote 3,7 miliardy EUR s cieľom prispieť k rozvoju sociálnej a hospodárskej infraštruktúry v rozličných sektoroch (energetika, doprava, dodávka vody a sanitácia, zdravotníctvo, vzdelávanie, rozvoj miest). V roku 2014 podpísala EIB zmluvy na 15 nových projektov v odvetví energetiky, z toho šesť predstavuje projekty výroby energie. EIB podporila aj rozvoj elektrických a plynárenských sietí dvomi projektmi zameranými výlučne na rozšírenie a modernizáciu elektrických sietí s cieľom zlepšiť spoľahlivosť a efektívnosť a pokryť väčší počet domácností a podnikov. EIB podpísala sedem nových projektov v odvetví dopravy, šesť nových projektov v sektore dodávky vody a kanalizácie a päť projektov rozvoja miest. Podrobné informácie o financovaných projektoch sú uvedené v pracovnom dokumente útvarov Komisie. Zmiernenie zmeny klímy a prispôsobenie sa tejto zmene Podpora EIB na opatrenia v oblasti klímy zostala vysoká aj v roku 2014 s celkovým objemom podpísaných úverov vo výške 2,1 miliardy EUR, čo predstavuje 31 % všetkých podpísaných úverov v regiónoch, na ktoré sa vzťahuje mandát. Táto úroveň je podobná rekordnej úrovni zaznamenanej v minulom roku a značne prevyšuje všeobecný cieľ EIB stanovený na 25 % celkového objemu poskytnutých úverov .

Prevažná väčšina (88 %) úverov na opatrenia v oblasti zmeny klímy súvisí s investíciami do výroby energie z obnoviteľných zdrojov, na zvýšenie energetickej účinnosti a zabezpečenie udržateľnej dopravy. Úvery EIB poskytnuté na prispôsobenie sa zmene klímy predstavujú 2 % úverov na opatrenia v oblasti zmeny klímy, čo odráža zdržanlivý postoj rozvojových krajín k pôžičkám na prispôsobovanie sa dôsledkom zmeny klímy, ako aj nízku príťažlivosť tohto sektora pre investorov zo súkromného sektora. Vzhľadom na to, že regióny, na ktoré sa vzťahuje rozhodnutie, sú osobitne zraniteľné voči súčasnej premenlivosti klímy a budúcej zmene klímy, EIB zvyšuje integráciu odolnosti voči zmene klímy do projektov. To zahŕňa podporu technickej pomoci a vhodné opatrenia plánovania, ako aj podporu osobitných investícií na prispôsobenie sa dôsledkom zmeny klímy, ako sú protipovodňové opatrenia a ochranné opatrenia. Úverové financovanie opatrení v oblasti zmeny klímy bolo naďalej intenzívne v Ázii s takmer 68 % podpísaných úverov, v Latinskej Amerike dosiahlo 54 % a v Južnej Afrike 100 % nového financovania. V stredozemskej oblasti bolo 31 % finančných operácií podpísaných v roku 2014 určených na podporu opatrení v oblasti zmeny klímy. Významné sumy financovania opatrení v oblasti zmeny klímy boli mobilizované aj na projekty v predvstupových krajinách a vo východných susedných regiónoch, ich celkový podiel na tomto financovaní je však slabší vzhľadom na iné významné priority úverového financovania najmä v oblasti rozvoja súkromného sektora. Tabuľka 5: Úverové financovanie opatrení v oblasti zmeny klímy v roku 2014 v regiónoch, na ktoré sa vzťahuje rozhodnutie V miliónoch EUR Opatrenia v oblasti zmeny klímy na základe Opatrenia v oblasti zmeny klímy spolu Ako % z celkových podpísaných úverov mandátu nástrojov vykonávaných na vlastné riziko Stredozemské krajiny 505 – 505 31 % Predvstupové krajiny 273 227 500 21 % Ázia 45 400 445 68 % Latinská Amerika 200 150 350 54 % Južná Afrika 175 – 175 100 % Východné susedné krajiny a Rusko 137 – 137 12 % Stredná Ázia – – – 0 % Spolu pre regióny, na ktoré sa vzťahuje mandát 1 334 777 2 112 31 % ako % z celkových podpísaných úverov 32 % 30 % Regionálna integrácia V roku 2014 podpísala EIB spolu 23 zmlúv o financovaní vo výške 1,6 miliardy EUR (1,1 miliardy EUR v roku 2013), ktoré prispievajú k regionálnej integrácii. Osem úverových liniek (795 miliónov EUR) bude podporovať regionálnu integráciu v regióne predvstupových krajín prostredníctvom podpory medzinárodnej spolupráce a zbližovania ich hospodárstiev s hospodárstvami EÚ. Projekty v sektore dopravy sú zamerané na uľahčenie cezhraničnej mobility (253 miliónov EUR) a projekty v sektore energetiky sú kľúčové pri zlepšovaní prístupu k energii v krajinách, ktoré môžu mať nedostatok prírodných zdrojov energie (293 miliónov EUR). 3.3.VPLYV A PRIDANÁ HODNOTA OPERÁCIÍ EIB Rámec REM poskytuje hodnotenie finančných operácií EIB počas ich celého životného cyklu. Prispieva k výberu spoľahlivých projektov, ktoré sú v súlade s prioritami EÚ založenými na konkrétnych výsledkoch a v ktorých zapojenie EIB predstavuje pridanú hodnotu. Vo fáze vyhodnocovania sú stanovené ukazovatele výsledkov s východiskovými hodnotami a cieľmi, ktoré odzrkadľujú očakávané hospodárske, sociálne a environmentálne výsledky operácie. Výsledky sa počas celého životného cyklu projektu porovnávajú s týmito konkrétnymi referenčnými ukazovateľmi výkonnosti a sú predmetom správy po zavŕšení dvoch významných fáz: pri dokončení projektu a tri roky po dokončení projektu (fáza „po dokončení“) pri priamych operáciách, na konci investičného obdobia a na konci životnosti fondov súkromného kapitálu a na konci obdobia prideľovania prostriedkov pri sprostredkovanom poskytovaní úverov. Projekty sa vyhodnocujú podľa troch „pilierov“: i) v pilieri 1 sa hodnotí očakávaný prínos k plneniu priorít EÚ a dotknutých krajín, ako aj oprávnenosť na základe cieľov mandátu EIB, ii) v pilieri 2 sa hodnotí kvalita a spoľahlivosť operácie na základe očakávaných výsledkov, iii) V pilieri 3 sa hodnotí očakávaná finančná a nefinančná prínosnosť EIB. V roku 2014 bolo dokončených osem operácií schválených podľa rámca REM. Výsledky REM preskúmaní dokončenia projektov podľa rámca REM sú zhrnuté v pracovnom dokumente útvarov Komisie. Keďže potrvá niekoľko rokov, kým operácie podľa rámca REM prinesú výsledky, pracovný dokument útvarov Komisie predstavuje v šiestich vybraných prípadových štúdiách výsledky, ktoré sa dosiahli v rámci projektov vo fáze realizácie. V ďalšom texte sú prezentované a opísané očakávané výsledky finančných operácií EIB podpísaných v roku 2014 v regiónoch, na ktoré sa vzťahuje mandát. S cieľom predísť dvojitému započítaniu projektov a očakávaných výsledkov budú v správe uvedené len očakávané výsledky a prínosnosť „nových projektov“, t. j. projektov, na ktoré bola v roku 2014 podpísaná prvá zmluva o financovaní (64 nových projektov). Graf 3: Rating na základe rámca REM podľa jednotlivých pilierov – nové operácie podpísané v roku 2014

Z hľadiska prínosu k plneniu cieľov (pilier 1 rámca REM) bolo viac ako 40 % nových úverov podpísaných v roku 2014 vyhodnotených ako „výborné“, čo znamená ich vysoký prínos k plneniu vlastných rozvojových cieľov krajín, ako aj priorít EÚ pre danú krajinu alebo región. Zostávajúce operácie boli podľa piliera 1 vyhodnotené ako „dobré“. Projekty, ktoré by podľa očakávaní mali mať „dobrý“ prínos, sú v súlade s cieľmi mandátu a ich prínos k plneniu buď vlastných rozvojových cieľov danej krajiny alebo cieľov EÚ by mohol byť vysoký a prínos k plneniu ostatných cieľov by mohol byť mierny. Rating priamo financovaných projektov (pilier 2 rámca REM) je založený na spoľahlivosti projektu, jeho finančnej a hospodárskej udržateľnosti a environmentálnej a sociálnej udržateľnosti. Rating sprostredkovaných operácií je založený na očakávaných výsledkoch vážených pomocou rizikových faktorov meraných na základe spoľahlivosti sprostredkovateľa a kvality prevádzkového prostredia. Pilier 2 ukazuje, že podľa očakávaní by 14 % nových podpísaných operácií malo získať výborný rating vrátane priamych operácií s ekonomickou mierou návratnosti nad 15 % alebo sprostredkovaných operácií (úverových liniek), ktoré výnimočným spôsobom prispievajú k rozšíreniu prístupu k financovaniu a rozvoju finančného sektora v prostredí s pomerne nízkym rizikom. Viac ako 76 % nových operácií by podľa očakávaní malo získať dobrý rating. Ide o priame operácie s priemernou ekonomickou mierou návratnosti od 10 % do 15 % v prípade infraštrukturálnych projektov alebo o sprostredkované operácie, ktoré prispievajú k rozšíreniu prístupu k financovaniu a rozvoju finančného sektora v dosiaľ vysoko rizikovom prostredí, v ktorom je dosiahnutie výsledkov menej pravdepodobné. Šesť projektov získalo prijateľný rating, najmä v dôsledku vysoko rizikového prostredia, ktoré má vplyv na pravdepodobnosť dosiahnutia plánovaných výsledkov. Prínosnosť (pilier 3 rámca REM) sa meria zistením rozdielu medzi príspevkom EIB na investičný projekt a štandardným trhovým financovaním, a to z troch hľadísk: primeranosť finančných zdrojov s ohľadom na potreby projektov, technický prínos EIB a vplyv z hľadiska zvýšenia noriem a uľahčenia príspevkov z iných zdrojov. V roku 2014 mali podľa očakávaní všetky operácie priniesť výhody pre dlžníkov v porovnaní s trhovým financovaním. Z výsledkov rámca REM vyplýva, že 14 % nových operácií podpísaných v roku 2014 by podľa očakávaní malo mať vysokú prínosnosť, pričom zvyčajne ide o predĺženie najdlhšej doby splatnosti dlhu, ktorá je pre klienta na trhu k dispozícii, o viac ako 100 %, dosiahnutie zhody aspoň s 80 % ekonomickej životnosti aktív, ktoré sa majú financovať, a o prevzatie vedúcej úlohy pri podpore vypracovania, štruktúrovania a/alebo realizácie projektu. Pri ďalších 70 % operácií sa očakáva, že budú mať dobrý prínos a významnú prínosnosť, a že teda bežne budú kombinovať významnú finančnú prínosnosť s významným technickým a sektorovým prínosom alebo normami a zárukami. Pri 14 % podpísaných operácií, pri ktorých sa podľa ratingu očakáva mierna prínosnosť, ide zvyčajne o štandardné produkty, ktorých prínos bolo nutné obmedziť na vypracovanie, štruktúrovanie alebo realizáciu projektu. 4.SPOLUPRÁCA EIB S OSTATNÝMI SUBJEKTMI 4.1 SPOLUPRÁCA S KOMISIOU Mandát si vyžaduje, aby Komisia, ESVČ a EIB spolupracovali a posilnili zosúladenie vonkajších činností EIB s cieľmi vonkajšej politiky EÚ, aby sa maximalizovala súčinnosť medzi financovaním EIB a rozpočtovými zdrojmi EÚ, a to najmä prostredníctvom pravidelného a systematického dialógu a včasných konzultácií o politikách, stratégiách a zdrojoch vhodných projektov. V roku 2014 sa naďalej uplatňovalo Memorandum o porozumení medzi Komisiou, ESVČ a EIB (revidované v roku 2013), pokiaľ ide o spoluprácu a koordináciu v regiónoch, na ktoré sa vzťahuje mandát, napr. prostredníctvom výmeny informácií o zdrojoch vhodných projektov a kontaktných údajov. S cieľom zohľadniť a sprevádzkovať nový mandát na obdobie rokov 2014 – 2020 Komisia a EIB dojednali a v júli 2014 podpísali revidovanú záručnú zmluvu a zmluvu o vymáhaní nárokov. V operačnom pláne sa EIB zaviazala, že v rámci iniciatívy EÚ na podporu Ukrajiny poskytne Ukrajine v období rokov 2014 – 2016 úvery vo výške 3 miliárd EUR. V súlade s rozhodnutiami Rady a jej závermi EIB pozastavila všetky činnosti v oblasti vytvárania a hĺbkových previerok operácií v Rusku. V júni 2014 podpísali Gruzínsko, Moldavsko a Ukrajina s EÚ dohody o pridružení. Na juhu EIB obnovila svoje partnerstvo s ES prostredníctvom investičného nástroja európskej susedskej politiky (NIF), aby navrhla nový nástroj rizikového kapitálu v hodnote do 300 miliónov EUR. EIB bude investovať spolu s EÚ a prispeje sumou až do výšky 200 miliónov EUR z vlastných zdrojov financovania. V roku 2014 boli podpísané dve nové rámcové dohody s Kambodžským kráľovstvom a Bhutánskym kráľovstvom, ktorými sa otvára cesta pre operácie EIB v týchto krajinách. EIB v roku 2014 pokračovala v aktívnej účasti na regionálnych mechanizmoch kombinovaného financovania. EIB úzko spolupracovala s Komisiou v rámci technickej skupiny expertov platformy EÚ pre kombinované financovanie v rámci vonkajšej spolupráce (EUBEC). V tejto súvislosti sa EIB aktívne zúčastňovala zasadnutí technickej skupiny pre poskytovanie usmernení týkajúcich sa zapájania zdrojov súkromného sektora vrátane verejno-súkromných partnerstiev a technickej skupiny pre financovanie opatrení v oblasti zmeny klímy. V roku 2014 EIB prijala štyri ciele v oblasti verejnej politiky na ďalšie zvýšenie súdržnosti činností EIB s politikami EÚ. EIB uznáva požiadavky mandátu na podávanie správ a je presvedčená, že jej to poskytne aj možnosť harmonizovať spôsob, akým predkladá správy a informuje o svojich úverových operáciách v rámci EÚ i mimo nej. Štyri ciele v oblasti verejnej politiky sú: inovácia, financovanie malých a stredných podnikov a spoločností so strednou trhovou kapitalizáciou, infraštruktúra a životné prostredie. Okrem týchto štyroch cieľov si EIB stanovila dva prierezové ciele, konkrétne zmenu klímy a hospodársku a sociálnu súdržnosť v EÚ. V nadväznosti na plenárne zasadnutie Globálneho fóra OECD o transparentnosti a výmene informácií na daňové účely v novembri 2013 v Jakarte EIB schválila a v marci 2014 zverejnila dodatok k politike voči nespolupracujúcim jurisdikciám. V rámci prísnych lehôt a podmienok a v súlade s inými úverovými inštitúciami sa dodatkom k politike voči nespolupracujúcim jurisdikciám zavádza obmedzené pozastavenie uplatňovania požiadaviek na premiestnenie pre jurisdikcie, ktoré sa zaviazali prijať primerané nápravné opatrenia na riešenie nedostatkov, ktoré zistilo Globálne fórum OECD. V roku 2014 usporiadala EIB aj samit o dodržiavaní predpisov, ktorého sa zúčastnili všetky medzinárodné finančné inštitúcie, Finančná akčná skupina (FATF), Globálne fórum OECD, Európska centrálna banka (ECB), Európsky orgán pre bankovníctvo (EBA) a organizácia Transparency International a seminár občianskej spoločnosti s mimovládnymi organizáciami na tému nespolupracujúcich jurisdikcií a daňových otázok. 4.2. SPOLUPRÁCA S EURÓPSKYM OMBUDSMANOM V memorande o porozumení podpísanom medzi EIB a európskym ombudsmanom v roku 2008 sa stanovuje základ dvoch fáz mechanizmu EIB na vybavovanie sťažností – vnútornej (mechanizmus EIB na vybavovanie sťažností) a vonkajšej (európsky ombudsman), ktorý schválilo predstavenstvo EIB v roku 2010 po rozsiahlych verejných konzultáciách. Memorandom sa dosiahlo spoločné porozumenie cieľa a jeho jednotné uplatňovanie vo všetkých vnútorných a vonkajších častiach, s osobitným dôrazom na tieto prvky: • existenciu účinného vnútorného mechanizmu vybavovania sťažností (mechanizmus EIB na vybavovanie sťažností), ktorý sa zaoberá sťažnosťami, ktoré podali EIB externé subjekty, a to v rámci všetkých prevádzkových jednotiek EIB, • pokiaľ ide o sťažnosti týkajúce sa operácií mimo EÚ vrátane externých mandátov, európsky ombudsman sa zaväzuje systematicky využívať právomoc vlastnej iniciatívy na vybavenie sťažností, ak sťažovateľ nie je občanom ani obyvateľom EÚ,